Απόφαση του Δικαστηρίου (τρίτο τμήμα) της 15ης Οκτωβρίου 2002. - Επιτροπή των Ευρωπαϊκών Κοινοτήτων κατά Ιρλανδίας. - Παράβαση κράτους μέλους - Μη μεταφορά της οδηγίας 1999/28/ΕΚ στο εσωτερικό δίκαιο. - Υπόθεση C-328/01.



Συλλογή της Νομολογίας του Δικαστηρίου 2002 σελίδα I-08827



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κράτη μέλη - Υποχρεώσεις - Εκτέλεση των οδηγιών - Μη αμφισβητούμενη παράβαση

(Άρθρο 226 ΕΚ)

Διάδικοι

Στην υπόθεση C-328/01,

Επιτροπή των Ευρωπαϊκών Κοινοτήτων, εκπροσωπούμενη από τον Μ. Huttunen, με τόπο επιδόσεων στο Λουξεμβούργο,

προσφεύγουσα,

κατά

Ιρλανδίας, εκπροσωπούμενης από τους D. J. O'Hagan και C. O'Rourke, με τόπο επιδόσεων στο Λουξεμβούργο,

καθής,

που έχει ως αντικείμενο να αναγνωριστεί ότι η Ιρλανδία, παραλείποντας να θεσπίσει τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 1999/28/ΕΚ της Επιτροπής, της 21ης Απριλίου 1999, για την τροποποίηση του παραρτήματος της οδηγίας 92/14/ΕΟΚ του Συμβουλίου για τον περιορισμό της χρησιμοποίησης των αεροπλάνων που υπάγονται στο παράρτημα 16, μέρος ΙΙ, κεφάλαιο 2, τόμος 1, της σύμβασης για τη διεθνή πολιτική αεροπορία, δεύτερη έκδοση (1988) (ΕΕ L 118, σ. 53), και, εν πάση περιπτώσει, παραλείποντας να ενημερώσει την Επιτροπή για τη θέσπιση των διατάξεων αυτών, παρέβη τις υποχρεώσεις που υπέχει από την εν λόγω οδηγία,

ΤΟ ΔΙΚΑΣΤΗΡΙΟ (τρίτο τμήμα),

συγκείμενο από τους J.-P. Puissochet (εισηγητή), πρόεδρο τμήματος, F. Macken και J. N. Cunha Rodrigues, δικαστές,

γενικός εισαγγελέας: A. Tizzano

γραμματέας: R. Grass

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 20ής Ιουνίου 2002,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στις 31 Αυγούστου 2002 στη Γραμματεία του Δικαστηρίου, η Επιτροπή των Ευρωπαϊκών Κοινοτήτων άσκησε, δυνάμει του άρθρου 226 ΕΚ, προσφυγή με την οποία ζητεί από το Δικαστήριο να διαπιστώσει ότι η Ιρλανδία, παραλείποντας να θεσπίσει τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 1999/28/ΕΚ της Επιτροπής, της 21ης Απριλίου 1999, για την τροποποίηση του παραρτήματος της οδηγίας 92/14/ΕΟΚ του Συμβουλίου για τον περιορισμό της χρησιμοποίησης των αεροπλάνων που υπάγονται στο παράρτημα 16, μέρος ΙΙ, κεφάλαιο 2, τόμος 1, της σύμβασης για τη διεθνή πολιτική αεροπορία, δεύτερη έκδοση (1988) (ΕΕ L 118, σ. 53), και, εν πάση περιπτώσει, παραλείποντας να ενημερώσει την Επιτροπή για τη θέσπιση των διατάξεων αυτών, παρέβη τις υποχρεώσεις που υπέχει από την εν λόγω οδηγία.

Νομικό πλαίσιο

2 Το άρθρο 2, παράγραφος 1, της οδηγίας 1999/28, ορίζει ότι «[τ]α κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως την 1η Σεπτεμβρίου 1999» και ότι «[ε]νημερώνουν αμέσως την Επιτροπή σχετικά».

Η προ της ασκήσεως της προσφυγής διαδικασία

3 Σύμφωνα με τη διαδικασία που προβλέπεται στο άρθρο 226, πρώτο εδάφιο, ΕΚ, η Επιτροπή, αφού παρέσχε στην Ιρλανδία τη δυνατότητα να υποβάλει τις παρατηρήσεις της, απηύθυνε με έγγραφο της 3ης Αυγούστου 2000 αιτιολογημένη γνώμη στο εν λόγω κράτος μέλος, καλώντας το να θεσπίσει εντός προθεσμίας δύο μηνών από την κοινοποίηση της γνώμης αυτής τα αναγκαία μέτρα για να συμμορφωθεί προς τις υποχρεώσεις του που απορρέουν από την οδηγία 1999/28.

4 Οι ιρλανδικές αρχές, με έγγραφο της 14ης Σεπτεμβρίου 2000, απάντησαν στην αιτιολογημένη γνώμη εξηγώντας ότι η μη τήρηση της προθεσμίας για τη μεταφορά στο εσωτερικό δίκαιο οφειλόταν στην απόφαση που είχε λάβει η Ιρλανδία να μεταφέρει ταυτόχρονα την οδηγία 1999/28 και την οδηγία 98/20/ΕΚ του Συμβουλίου, της 30ής Μαρτίου 1998, σχετικά με την τροποποίηση της οδηγίας 92/14/ΕΟΚ για τον περιορισμό της χρησιμοποίησης των αεροπλάνων που υπάγονται στο παράρτημα 16 της σύμβασης για τη διεθνή πολιτική αεροπορία, τόμος 1, μέρος ΙΙ, κεφάλαιο 2, δεύτερη έκδοση (1988) (ΕΕ L 107, σ. 4). Διευκρίνισαν επίσης ότι εκκρεμούσε ενώπιον του Attorney General η εξέταση σχεδίου νόμου, το οποίο είχαν γνωστοποιήσει στην Επιτροπή, και ότι ο εν λόγω νόμος επρόκειτο να εκδοθεί συντόμως.

5 Δεδομένου ότι στις 30 Αυγούστου 2001 δεν είχε λάβει το οριστικό κείμενο των διατάξεων μεταφοράς της οδηγίας 1999/28 στην ιρλανδική έννομη τάξη, η Επιτροπή άσκησε την παρούσα προσφυγή.

Επί της παραβάσεως του κράτους μέλους

6 Η Επιτροπή φρονεί ότι η Ιρλανδία, παραλείποντας να κινήσει την απαραίτητη διαδικασία για τη μεταφορά της οδηγίας 1999/28 στην εσωτερική της έννομη τάξη εγκαίρως, ώστε αυτή να έχει ολοκληρωθεί έως την πάροδο της ταχθείσας προθεσμίας προς τούτο, παρέβη τις υποχρεώσεις που υπέχει, αφενός, από την εν λόγω οδηγία και, αφετέρου, από τα άρθρα 249, τρίτο εδάφιο, ΕΚ και 10, πρώτο εδάφιο, ΕΚ.

7 Η Ιρλανδική Κυβέρνηση δεν αμφισβητεί ότι η οδηγία 1999/28 δεν μεταφέρθηκε στο εσωτερικό δίκαιο εμπροθέσμως. Ισχυρίζεται ότι η θέσπιση των διατάξεων για την εφαρμογή της εν λόγω οδηγίας θα πραγματοποιηθεί λίαν συντόμως.

8 Ακόμη και αν υποτεθεί ότι ο νόμος, την έκδοση του οποίου εξάγγειλε η Ιρλανδική Κυβέρνηση, θα θέσει τέρμα στην παράβαση, δεν αμφισβητείται ότι ο νόμος αυτός δεν εκδόθηκε έως την πάροδο της προθεσμίας που είχε ταχθεί με την αιτιολογημένη γνώμη.

9 Συνεπώς, επιβάλλεται η διαπίστωση ότι η Ιρλανδία, παραλείποντας να θεσπίσει τις αναγκαίες νομοθετικές, κανονιστικές και διοικητικές διατάξεις για τη συμμόρφωσή της προς την οδηγία 1999/28, παρέβη τις υποχρεώσεις που υπέχει από την εν λόγω οδηγία.

Απόφαση για τα δικαστικά έξοδα

Επί των δικαστικών εξόδων

10 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρχε σχετικό αίτημα του αντιδίκου. Δεδομένου ότι η Επιτροπή ζήτησε την καταδίκη της Ιρλανδίας στα δικαστικά έξοδα και η Ιρλανδία ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τρίτο τμήμα)

αποφασίζει:

1) Η Ιρλανδία, παραλείποντας να θεσπίσει εμπροθέσμως τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 1999/28/ΕΚ της Επιτροπής, της 21ης Απριλίου 1999, για την τροποποίηση του παραρτήματος της οδηγίας 92/14/ΕΟΚ του Συμβουλίου για τον περιορισμό της χρησιμοποίησης των αεροπλάνων που υπάγονται στο παράρτημα 16, μέρος ΙΙ, κεφάλαιο 2, τόμος 1, της σύμβασης για τη διεθνή πολιτική αεροπορία, δεύτερη έκδοση (1988), παρέβη τις υποχρεώσεις που υπέχει από την εν λόγω οδηγία.

2) Καταδικάζει την Ιρλανδία στα δικαστικά έξοδα.